钦定古今图书集成/明伦汇编/官常典/第584卷 > 石星
## 钦定古今图书集成/明伦汇编/官常典/第584卷 > 石星

按《明外史》本传：“星字拱辰，东明人。嘉靖四十四年进
士，官行人，擢吏科给事中。隆庆元年上疏言：‘陛下为
鳌山之乐，纵长夜之饮，极声色之娱，朝讲久废，章奏
抑遏，一二内臣，威福自恣，肆无忌惮，天下将不可救’。
帝大怒，以为讪上，诏杖六十，黜为民。中官滕祥者，以
造作奇巧得幸，会监杖星，大诟之，祥怒，予重杖，星绝”
而复苏。其友工部郎中穆文熙持之哭，即解官护与
俱归。星妻郑，误闻星已死，遽触柱死，闻者哀之。万历
元年起故官，进尚宝少卿、大理丞、南京太仆卿。罢归，
再起太仆卿。迁佥都御史、右副都御史。历兵部左侍
郎，进工部尚书，加太子少保。十八年改户部。以国用
滋侈而帑藏虚乏，请廷臣集议。缘御史冯应凤等奏，
建白十四条，下阅边使者军需，多所裁减。边吏承风，
务为刻削。明年改兵部。二十年，宁夏哱拜反，星条上
方略，下总督魏学曾等。贼破，叙功，加太子太保，世袭
锦衣卫正千户。再叙前后平贼功，加少保，世袭锦衣
卫指挥佥事。其年，倭大入朝鲜，朝鲜乞援。星欲自将
救之。帝不听。拜山东巡抚宋应昌为兵部右侍郎，经
略朝鲜。假便宜行事，召诸将刘𬘩、陈璘、邓子龙等皆
赴援。星直节震天下，沈毅笃实，居官有重望。然本文
士，不长于兵，力主沈惟敬《封贡议》，竟以此败。先是，倭
酋关白平秀吉篡其主山城君，自号大阁王，雄桀善
用兵。而朝鲜釜山旧有倭户流寓，闻朝鲜弛备。是年
四月，秀吉遣其将行长、清正等，猝入其国。国王《李昖》
仓卒弃王京，奔平壤，复走义州。《朝鲜》八道几尽殁，王
子陪臣皆被俘。行长据平壤，清正据咸镜。诏副总兵
祖承训将辽兵三千救之，大败于平壤。中朝震动，濒
海州县皆增戍。时宁夏未平，力不能讨。游客沈惟敬
者，嘉兴人，颇习倭事，诡谲无赖，以秘策干星，星遣之
入倭。还言“行长愿还侵地，请封贡以去平壤”为信。星
大惑之。宁夏既平，帝命李如松为提督，往援朝鲜。明
年春，行长复请于惟敬。帝从群议，不许。而行长以惟
敬故，不虞我师应昌，遂与如松袭取平壤，进收开城、
黄梅、平安、京畿、江源四道悉下。清正亦自咸镜道退
守王京。